[pic] | EVROPSKA KOMISIJA |

Bruselj, 24.6.2010

COM(2010)336 konč.

2010/0183 (COD)

Predlog

UREDBA (EU) št. xxxx/2010 EVROPSKEGA PARLAMENTA IN SVETA

z dne

o spremembi Uredbe Sveta (ES) št. 1234/2007 (Uredba o enotni SUT) v zvezi s pomočjo, dodeljeno v okviru nemškega alkoholnega monopola

OBRAZLOŽITVENI MEMORANDUM

Nemški organi lahko sedaj kot izjemo od pravil o državni pomoči dodelijo pomoč v okviru nemškega alkoholnega monopola za proizvode, ki jih po nadaljnjem preoblikovanju trži monopol, na primer etilni alkohol kmetijskega porekla. Skupna dovoljena državna pomoč je omejena na 110 milijonov EUR letno.

V skladu s členom 182(4) Uredbe Sveta (ES) št. 1234/2007 z dne 22. oktobra 2007 o vzpostavitvi skupne ureditve kmetijskih trgov in o posebnih določbah za nekatere kmetijske proizvode (Uredba o enotni SUT) se odstopanje konča 31. decembra 2010. Ta osnutek uredbe razširi uporabo odstopanja in predlaga, da se proizvodnja/prodaja s strani monopola postopno zmanjšata, da se monopol dokončno ukine s 1. januarjem 2018. Dve vrsti žganjarn se različno obravnavata:

- kmetijsko vezane žganjarne (landwirtschaftliche Versc hlussbrennereien – žganjarn te vrste je trenutno okoli 670), ki predelujejo večinoma žita in krompir, lahko ohranijo monopol do konca leta 2013. Proizvodnja bo vseeno postopoma zmanjšana s 540 000 hl leta 2011 na 360 000 hl leta 2012 in 180 000 hl leta 2013. Ob izstopu iz monopola lahko kmetijsko vezane žganjarne prejmejo kompenzacijsko pomoč v višini 257,50 EUR na hektoliter nominalnih pravic za žganjekuho. Kompenzacijska pomoč se dodeli najpozneje 31. decembra 2013, izplača pa se lahko v obrokih do 31. decembra 2017.

- žganjarne, za katere je proizvodnja v davčne namene ocenjena po standardni stopnji (Abfindungsbrennereien) , uporabniki žganjarn ( Stoffbesitzer) in združenje proizvajalcev sadnega žganja (Obstgemeinschaftsbrennereien), ki so usmerjene v lokalno proizvodnjo in proizvedejo zelo majhne količine alkohola iz sadja (do 300 litrov letno), lahko proizvedejo skupaj do 60 000 hl letno do konca leta 2017.

Skupni znesek pomoči, plačan od 1. januarja 2011 do 31. decembra 2013, ne presega 269,9 milijona EUR, skupni znesek pomoči, plačan od 1. januarja 2014 do 31. decembra 2017, pa ne presega EUR 268 milijonov EUR.

Nemčija bo Komisiji še naprej pošiljala letno poročilo o delovanju sistema. Poleg tega bo Nemčija od leta 2013 do 2016 vsako leto vključila letni načrt postopnega opuščanja za žganjarne, za katere je proizvodnja v davčne namene ocenjena po standardni stopnji, uporabnike žganjarn in združenja proizvajalcev sadnega žganja.

Predlog nima finančnih posledic za proračun Skupnosti.

2010/0183 (COD)

Predlog

UREDBA (EU) št. xxxx/2010 EVROPSKEGA PARLAMENTA IN SVETA

z dne

o spremembi Uredbe Sveta (ES) št. 1234/2007 (Uredba o enotni SUT) v zvezi s pomočjo, dodeljeno v okviru nemškega alkoholnega monopola

EVROPSKI PARLAMENT IN SVET EVROPSKE UNIJE STA –

ob upoštevanju Pogodbe o delovanju Evropske unije ter zlasti prvega odstavka člena 42 in člena 43(2) Pogodbe,

ob upoštevanju predloga Evropske komisije,

ob upoštevanju mnenja Evropskega ekonomsko-socialnega odbora([1]),

po predložitvi predloga nacionalnim parlamentom,

po rednem zakonodajnem postopku;

ob upoštevanju naslednjega:

1. Posebna pravila o pomoči, ki jo Nemčija lahko dodeli v okviru nemškega alkoholnega monopola („monopol“), kot so določena v členu 182(4) Uredbe Sveta (ES) št. 1234/2007 z dne 22. oktobra 2007 o vzpostavitvi skupne ureditve kmetijskih trgov in o posebnih določbah za nekatere kmetijske proizvode (Uredba o enotni SUT)[2], bodo prenehala veljati 31. decembra 2010.

2. Glede na poročilo, ki ga je predložila Komisija na podlagi člena 184(3) Uredbe (ES) št. 1234/2007, monopol v zadnjih letih izgublja svojo pomembnost. Med letoma 2001 in 2008 je okoli 70 kmetijsko vezanih žganjarn ( landwirtschaftliche Verschlussbrennereien ) izstopilo iz monopola. Količine, prodane v okviru monopola, se od leta 2003 zmanjšujejo, proračun pa se je s 110 milijonov EUR leta 2003 zmanjšal na 80 milijonov EUR leta 2008. Tako so se nekatere žganjarne že začele pripravljati za vstop na prosti trg z ustanavljanjem zadrug, vlaganjem v energetsko varčnejšo opremo za zmanjšanje proizvodnih stroškov in z intenzivnejšim neposrednim trženjem svojega alkohola. Vendar je potrebno več časa, da se olajša postopek prilagoditve in žganjarnam omogoči preživetje na prostem trgu. Za dokončanje postopka ukinitve monopola ter pomoč v ta namen je potrebnih nekaj dodatnih let.

3. V nekaterih delih Nemčije so žganjarne tradicionalno povezane z malimi in srednje velikimi kmetijami, katerim z zagotavljanjem dodatnega prihodka kmetom in delovnih mest na podeželskih območjih omogočajo nadaljnje opravljanje njihovih dejavnosti. Kmetijsko vezane žganjarne, ki predelujejo predvsem žita in krompir, bi zato morale pomoč prek monopola prejemati še naprej do 31. decembra 2013. Do tega datuma bi morale vse vezane žganjarne vstopiti na prosti trg. Ta rok tudi sovpada z novim programskim obdobjem za razvoj podeželja 2014–2020, kar pomeni, da bo lahko Nemčija del sredstev, uporabljenih za monopol, prenesla v svoj program za razvoj podeželja.

4. Žganjarne, za katere je proizvodnja v davčne namene ocenjena po standardni stopnji ( Abfindungsbrennereien ), uporabniki žganjarn ( Stoffbesitzer ) in združenja proizvajalcev sadnega žganja ( Obstgemeinschaftsbrennereien ) prispevajo zlasti k ohranjanju tradicionalnih krajin in biotske raznovrstnosti, saj pripomorejo k ohranitvi sadovnjakov, ki žganjarnam zagotavljajo surovine. Ob upoštevanju tega in dejstva, da je proizvodnja navedenih žganjarn lokalna in zelo omejena, bi morale te še naprej prejemati pomoč, dodeljeno v okviru monopola, za končno obdobje do 31. decembra 2017. Do tega datuma je treba monopol ukiniti. Zaradi zagotovitve, da se ta pomoč dejansko nameni za zaprtje, mora Nemčija od leta 2013 vsako leto predložiti letni načrt postopnega opuščanja.

5. Proizvodnja etilnega alkohola v okviru monopola je omejena in trenutno predstavlja manj kot 10 % celotne proizvodnje etilnega alkohola kmetijskega porekla v Nemčiji. Zlasti ob upoštevanju, da bodo najpozneje do 31. decembra 2013 vse vezane žganjarne vstopile na prosti trg, se bo navedeni odstotek po tem datumu precej zmanjšal.

6. Da se zagotovi neprekinjeno dodeljevanje pomoči, bi bilo treba to uredbo uporabljati od 1. januarja 2011.

7. Uredbo (ES) št. 1234/2007 bi bilo zato treba ustrezno spremeniti –

SPREJELA NASLEDNJO UREDBO:

Člen 1

V členu 182 Uredbe (ES) št. 1234/2007 se odstavek 4 nadomesti z naslednjim:

„4. Z odstopanjem od člena 180 te uredbe se za pomoč, ki jo dodeli Nemčija v obstoječem nacionalnem okviru nemškega alkoholnega monopola („monopol“) za proizvode, ki jih po nadaljnjem preoblikovanju trži monopol, na primer etilni alkohol kmetijskega porekla iz Priloge I k PDEU, do 31. decembra 2017 uporabljata le člen 108(1) in prvi stavek člena 108(3) PDEU, če so izpolnjeni naslednji pogoji:

(a) celotna proizvodnja etilnega alkohola v okviru monopola, za katero se prejme pomoč, se postopoma zmanjšuje z največ 600 000 hl leta 2011 na 420 000 hl leta 2012 in na 240 000 hl leta 2013 ter lahko znaša največ 60 000 hl na leto od 1. januarja 2014 do 31. decembra 2017, dneva, ko monopol preneha obstajati;

(b) proizvodnja kmetijsko vezanih žganjarn, za katero se prejme pomoč, se postopoma zmanjšuje s 540 000 hl leta 2011 na 360 000 hl leta 2012 in 180 000 hl leta 2013. Do 31. decembra 2013 bodo vse kmetijsko vezane žganjarne izstopile iz monopola. Ob izstopu iz monopola lahko kmetijsko vezane žganjarne prejmejo kompenzacijsko pomoč v višini 257,50 EUR na hl nominalnih pravic za žganjekuho. Kompenzacijska pomoč se lahko dodeli najpozneje 31. decembra 2013. Seveda pa se lahko izplača v več obrokih najpozneje do 31. decembra 2017;

(c) žganjarne, za katere je proizvodnja v davčne namene ocenjena po standardni stopnji, uporabniki žganjarn in združenja proizvajalcev sadnega žganja lahko prejemajo pomoč, dodeljeno v okviru monopola, do 31. decembra 2017, če proizvodnja, za katero se prejme pomoč, ne presega 60 000 hl letno;

(d) skupni znesek pomoči, plačan od 1. januarja 2011 do 31. decembra 2013, ne presega 269,9 milijona EUR, skupni znesek pomoči, plačan od 1. januarja 2014 do 31. decembra 2017, pa ne presega EUR 268 milijonov EUR, ter

(e) Nemčija do 30. junija vsako leto Komisiji predloži poročilo o delovanju monopola in pomoči, dodeljeni v okviru monopola, v predhodnem letu. Poleg tega morajo letna poročila, predložena v letih 2013 do 2016, vključevati letni načrt postopnega opuščanja za prihodnje leto za žganjarne, za katere je proizvodnja v davčne namene ocenjena po standardni stopnji, uporabnike žganjarn in združenja proizvajalcev sadnega žganja.“

Člen 2Začetek veljavnosti

Ta uredba začne veljati na dan po objavi v Uradnem listu Evropske unije .

Uporablja se od 1. januarja 2011.

Uredba je v celoti zavezujoča in se neposredno uporablja v vseh državah članicah.

V Bruslju,

Za Evropski parlament Za Svet

Predsednik Predsednik

[1] UL C …, str. ...

[2] UL L 299, 16.11.2007, str. 1.